《得隐直书重阳日登高于三门禹庙怅然恨不参之作一诗以寄》
宋代·刘敞

九日情何极，三门望特高。大河横日夜，砥柱析毫毛。

眺览兴亡古，登临意气豪。穷源悲绝域，微禹叹容刀。

万事浮云去，前贤逝水滔。秋阴生远塞，杀气起临洮。

努力追游晚，逢人应接劳。黄花满酌酒，白鹭看惊涛。

醉舞相倾倚，商歌散郁陶。别离怀病友，书礼谕绨袍。

俗态随伧父，愁吟困楚骚。飞车傥可得，携手恣游遨。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。